b'\n_START_ARTICLE_\nUljas Pulkkis\n_START_PARAGRAPH_\nUljas Voitto Pulkkis (s. 22. hein\xc3\xa4kuuta 1975) on suomalainen s\xc3\xa4velt\xc3\xa4j\xc3\xa4. H\xc3\xa4n opiskeli aluksi matematiikkaa Helsingin yliopistossa mutta vaihtoi p\xc3\xa4\xc3\xa4aineekseen musiikkitieteen ja alkoi opiskella s\xc3\xa4vellyst\xc3\xa4 Harri Vuoren johdolla. Pulkkis jatkoi opintojaan Sibelius-Akatemiassa Tapani L\xc3\xa4nsi\xc3\xb6n oppilaana._NEWLINE_Pulkkis on vakiinnuttanut asemansa yhten\xc3\xa4 suosituimmista nykys\xc3\xa4velt\xc3\xa4jist\xc3\xa4 Suomessa. H\xc3\xa4n voitti Kuningatar Elisabetin s\xc3\xa4vellyskilpailussa ensimm\xc3\xa4isen palkinnon vuonna 1999 teoksellaan Tears of Ludovico (pianolle ja pienelle orkesterille). T\xc3\xa4m\xc3\xa4n lis\xc3\xa4ksi suurta huomiota her\xc3\xa4tti my\xc3\xb6s viulukonsertto Enchanted Garden (2000), joka sai kantaesityksens\xc3\xa4 vuoden 2000 Ung Nordisk Musik -festivaalilla Helsingiss\xc3\xa4. Kappale voitti lis\xc3\xa4ksi vuonna 2001 Unescon Rostrumin (Vuosittainen UNESCO:n ja Kansainv\xc3\xa4lisen musiikkineuvoston j\xc3\xa4rjest\xc3\xa4m\xc3\xa4 s\xc3\xa4vellyskuuntelu) yleisen sarjan._NEWLINE_Uljas Pulkkis s\xc3\xa4velsi Ilmajoen Musiikkijuhlille kausille 2013\xe2\x80\x932014 kantaesityksen\xc3\xa4 Urho Kekkosesta kertovan oopperan, jonka libreton kirjoitti Lasse Lehtinen.'